บทคัดย่อ

การติดตามโครงการพัฒนาระบบบริการสุขภาพในพื้นที่พหุวัฒนธรรมจังหวัดชายแดนใต้เขตพื้นที่อำเภอรือเสาะ จังหวัดนราธิวาสใช้กรอบการประเมินคุณค่าของโครงการที่เกี่ยวข้องกับการสร้างเสริมสุขภาพ โดยประชากรที่ใช้ในการประเมินครั้งนี้ ประกอบด้วยคณะกรรมการพัฒนาระบบบริการสุขภาพในพื้นที่พหุวัฒนธรรมจังหวัดชายแดนใต้เขตพื้นที่อำเภอรือเสาะ จังหวัดนราธิวาส จำนวน 10 คน เจ้าหน้าที่ทั่วไปโรงพยาบาลรือเสาะจำนวน 20 คน และกลุ่มประชาชนในพื้นที่ขับเคลื่อนพหุวัฒนธรรมวิถีพุทธจำนวน 50 คน และกลุ่มประชาชนวิถีมุสลิม จำนวน 185 คน โดยใช้กระบวนการสนทนากลุ่ม ซึ่งใช้แบบสอบถามแบบกึ่งโครงสร้างตามกรอบประเมินคุณค่าของโครงการที่เกี่ยวข้องกับการสร้างเสริมสุขภาพร่วมกับ การรวบรวมข้อมูลจากเอกสารของพื้นที่ การบันทึกภาคสนาม โดยวิเคราะห์ข้อมูลเชิงเนื้อหา

ผลการประเมินพบว่า 1) ด้านวิธีการทำงานการจัดการใหม่ในรูปแบบนโยบายสุขภาพดีวิถีธรรม กระทรวงสาธารณสุขโดยการใช้ 3ส3อ 1น วิถีพุทธ (3 ส ประกอบด้วย สวดมนต์ สมาธิ สนทนาธรรม, 3 อ ประกอบด้วย อาหาร อารมณ์ ออกกำลังกาย,1น คือนาฬิกาชีวิต) ส่วน 3ส3อ 1น วิถีอิสลาม (3 ส ประกอบด้วย ดุอาร์ รักษาหม่าม นาศีฮัต, 3 อ ประกอบด้วย บารอกัต เอาชนะนัฟซู อามานะห์, 1น คือวิถีสุนนะห์) มาประยุกต์ใช้ในสถานบริการและชุมชน ในสถานบริการมีการใช้ Ruso 8 hrs happinometer ส่วนในชุมชนใช้แนวคิดวิถีพุทธ วิถีอิสลาม ซึ่งเป็นแหล่งเรียนรู้ใหม่ให้ชุมชนใกล้เคียงในตำบลลาโล๊ะได้ 2) ด้านการปรับเปลี่ยนพฤติกรรมใช้กิจกรรมคุณภาพชีวิต 5 ด้าน (การปกป้องจิตวิญญาณ การปกป้องชีวิต การปกป้องสติปัญญา การปกป้องครอบครัว การปกป้องทรัพยากร) เช่น การสวดมนต์ นั่งสมาธิ ของครัวเรือนทุกครัวเรือนในแต่ละวัน รูปแบบการออกกำลังกายที่หลากหลาย มีเมนูอาหารเพื่อสุขภาพ และใช้นาฬิกาชีวิตในครัวเรือน การนำส่งจิตอาสา 24 ชั่วโมง ในบ้านไทยสุข 44 ครัวเรือน ส่วนในชุมชนมุสลิมนำวิถีสุนนะห์ โดยผู้นำศาสนาและแกนนำ 3) ด้านสิ่งแวดล้อมที่เอื้อต่อสุขภาวะ มีการจัดการขยะในลักษณะเป็นขยะบุญ 12 ชุมชน การปลูกผักปลอดสารพิษ อย่างน้อย 5 ชนิด ปลูกทุกครัวเรือนในไทยพุทธ ส่วนชุมชนมุสลิม มีครัวเรือนปลูกผัก20 ครัวเรือน 4) ด้านนโยบายสาธารณะ มีธรรมนูญวัด และธรรมนูญมัสยิด 12 ชุมชน 5) มีการขับเคลื่อนรูปแบบสภาชุมชน พบการมีส่วนร่วมชุมชนไทยสุข ชุมชนมุสลิมร้อยละ 86.1, 56.9 ตามลำดับ

ข้อเสนอแนะการดำเนินงานในสถานบริการเรื่องการประเมิน Ruso 8 hrs happinometer ต้องมีผู้ประเมินชัดเจน รวมถึงการทบทวนติดตามการใช้ 3ส3อ 1น วิถีพุทธ วิถีอิสลาม การนำธรรมนูญวัด มัสยิดที่ประกาศใช้เป็นระยะอย่างต่อเนื่องในชุมชน และขยายพื้นที่การใช้ 3ส3อ 1น วิถีพุทธ วิถีอิสลาม การร่วมทำและนำใช้ธรรมนูญวัด และธรรมนูญมัสยิดในพื้นที่ใกล้เคียง